Document ID: /roh_data/filtered/fineweb-2-filterrobots_roh.jsonl.gz/7218

Lavurs
Practicists da furmas surpiglian lavurs simplas en la producziun da models, furmas, apparats ed elements da construcziun. Els fabritgeschan products sco per exempel models da cularia ed utensils per l’industria da culaditsch e materia sintetica u elements da laminar e prototips per la construcziun da vehichels ed aviuns.
Practicistas da furmas exequeschan las lavurs tenor las instrucziuns e las prescripziuns da lur schef autonomamain u en il team. Ellas preparan il lieu da lavur, mettan a disposiziun ils utensils ed ils materials che vegnan duvrads e drizzan en las maschinas.
Cun producir tocs resguardan practicists da furmas exactamain las prescripziuns. Ils models e las furmas èn descrits en ils dissegns tecnics. Cun differents utensils e cun differentas maschinas sco turns, fresas, maschinas da furar e maschinas da mular elavuran practicists da furmas differents metals, materia sintetica liquida e lain. Els resgian, tatgan e gliman. Els dovran dentant er maschinas dirigidas dal computer. Quellas vegnan programmadas e drizzadas en da lur schefs. Practicists da furmas surveglian il process d’elavuraziun da las maschinas.
A la fin controllan els la qualitad dals singuls tocs. Els rumeschan il lieu da lavur e mettan en urden las differentas maschinas. Per finir scrivan els il rapport da lavur.
Practicists da furmas han ina gronda responsabladad. Els fan stim da la segirezza da lavur e da la protecziun da la sanadad e da l'ambient.
Scolaziun
Basa legala
Ordinaziun federala dals 30-10-2009 (versiun dal 1-1-2018)
Durada
2 onns
Furmaziun en la pratica
En in manaschi da construcziun da models u da furmas
Furmaziun en scola
1 di per emna a la scola professiunala; l’instrucziun ha lieu communablamain cun ils practicists da mecanica
Roms professiunals
- basa tecnica
- tecnica da dissegn
- tecnica da material da fabricaziun e tecnica da fabricaziun
Curs ordaifer il manaschi
tecnica da fabricaziun manuala / fabricaziun maschinala convenziunala
Lavuratori d’emprender
Durant 2 uras per emna vegnan ils emprendists accumpagnads a moda individuala e la materia d’emprender vegn approfundada.
Diplom
Attest federal professiunal "practicist / practicista da furmas AFP"
Premissas
Furmaziun preliminara
- scola populara terminada
- bunas prestaziuns en quint, geometria e dissegn tecnic
Pretensiuns
- abilitad da savair leger plans e da s’imaginar chaussas en il spazi
- inschign manual
- enclegientscha tecnica
- talent da dissegnar (dissegn tecnic e dissegn a maun liber)
- moda da lavurar exacta e conscienziusa
Furmaziun supplementara
Curs
purschidas da scolas professiunalas, da SWISS FORM ed autras associaziuns professiunalas
Construider / Construidra da furmas AFQ
practicists / practicistas da furmas AFP pon far ina furmaziun da basa scursanida sco construider / construidra da furmas AFQ (access al 2. onn da furmaziun da basa).
Suenter èn pussaivlas las medemas furmaziuns supplementaras sco per construiders / construidras da furmas AFQ.
Cundiziuns da lavur
Practicists da furmas lavuran il pli en manaschis da construcziun da models pli pitschens u mesauns e cularias. La purschida da plazzas d’emprendissadi è plitost stgarsa. En Svizra vegnan scolads per onn mo paucs emprendists.
Practicists da furmas han bunas schanzas da chattar ina plazza da lavur. Els san far lavurs multifaras, perquai ch’els èn disads da lavurar cun different material e differentas maschinas.
Ulteriuras infurmaziuns
SWISS FORM – Verband Schweiz. Modellbaubetriebe
Sekretariat
6210 Sursee
Tel: 041 926 07 89
URL: www.swiss-form.ch